input: PROVEDBENA UREDBA KOMISIJE (EU) br. 1063/2013
  оd 30. listopada 2013.
  o izmjeni Uredbe (EEZ) br. 2454/93 o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice u pogledu uporabe sustava istovrijednosti u sektoru šećera
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu Vijeća (EEZ) br. 2913/92 od 12. listopada 1992. o Carinskom zakoniku Zajednice (1), a posebno njezin članak 247.,
  budući da:
  (1)
  Točkom 3. Priloga 74. Uredbi Komisije (EEZ) br. 2454/93 (2) dopuštena je uporaba sustava istovrijednosti između sirovog šećera iz šećerne trske (oznaka KN 1701 11 90) i sirovog šećera iz šećerne repe (oznaka KN 1701 12 90) uz uvjet da je dobiveni proizvod bijeli šećer iz oznake KN 1701 99 10.
  (2)
  Međutim, točka 3. Priloga 74. Uredbi (EEZ) br. 2454/93 ne može se pravilno primjenjivati jer u Uniji ne postoji tržište sirovog šećera iz šećerne repe.
  (3)
  Potrebno je naći rješenje kojim će se zajamčiti pravna sigurnost u sektoru šećera u pogledu uporabe istovrijedne robe.
  (4)
  Bijeli se šećer obično proizvodi iz šećerne repe u kontinuiranom postupku. Tijekom tog postupka sirovi šećer iz šećerne repe ne proizvodi se kao posebni proizvod te ga se stoga ne može staviti na tržište. Zato je poželjno dopustiti uporabu šećerne repe kao istovrijedne robe umjesto sirovog šećera iz šećerne repe.
  (5)
  Prinos sirovog šećera iz šećerne trske trebao bi se računati u skladu s točkom III. podtočkom 3. dijela B Priloga IV. Uredbi Vijeća (EZ) br. 1234/2007 (3) jer je to posebna metoda računanja koja se koristi u sektoru šećera.
  (6)
  Upućivanja na oznake kombinirane nomenklature (KN) u točci 3. Priloga 74. Uredbi (EEZ) br. 2454/93 potrebno je ažurirati zbog promjena u KN-u.
  (7)
  Točku 3. Priloga 74. Uredbi (EZ) br. 2454/93 treba stoga na odgovarajući način izmijeniti.
  (8)
  Mjere predviđene u ovoj Uredbi u skladu su s mišljenjem Odbora za Carinski zakonik,
  DONIJELA JE OVU UREDBU:
  Članak 1.
  Točka 3. Priloga 74. Uredbi (EEZ) br. 2454/93 zamjenjuje se sljedećom:
  „3. Šećer
  Uporaba istovrijedne robe dopuštena je između sirovog šećera iz šećerne trske koji nije podrijetlom iz Unije (oznake KN 1701 13 90 i/ili 1701 14 90) i šećerne repe (oznaka KN 1212 91 80) uz uvjet da uz uvjet da je dobiveni proizvod bijeli šećer iz oznake KN 1701 99 10.
  Istovrijedna količina sirovog šećera iz šećerne trske standardne kakvoće, kako je utvrđeno u točci III. dijela B Priloga IV. Uredbi Vijeća (EZ) br. 1234/2007 (4), računa se tako da se količina bijelog šećera pomnoži s koeficijentom 1,0869565.
  Istovrijedna količina sirovog šećera iz šećerne trske koji nije standardne kakvoće računa se tako da se količina bijelog šećera pomnoži s koeficijentom dobivenim dijeljenjem broja 100 s prinosom sirovog šećera iz šećerne trske. Prinos sirovog šećera iz šećerne trske računa se kako je navedeno u točci III. podtdočci 3. dijela B Priloga IV. Uredbe (EZ) br. 1234/2007.
  Članak 2.
  Ova Uredba stupa na snagu dvadesetog dana od dana objave u Službenom listu Europske unije.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 30. listopada 2013.